夏維斯入波兼助攻 北倫敦打吡阿仙奴食刺
2024年04月28日 22:58
東網電視
更多新聞短片
周日(28日)晚英超上演北倫敦打吡,阿仙奴憑夏維斯入波兼助攻,作客以3比2擊敗同市死敵熱刺,保持爭標機會。
熱刺已經有兩周冇正式比賽,今場改由經驗豐富嘅賀積查治與賓坦古亞出任防中,前線由古路施夫斯基與迪姆華拿,支援隊長孫興民,阿仙奴自歐聯出局後連贏2場聯賽,今場沿用日前大勝車路士5比0嘅正選陣容,悍將湯馬士柏迪繼續擔正,以夏維斯、李安度杜沙特及布卡約沙卡「3叉戟」攻堅。
開波初段阿仙奴即反客為主,15分鐘布卡約沙卡開出角球,賀積查治竟然頂入自己龍門,靠呢球烏龍波先開紀錄。其後熱刺積極反撲,先有基斯甸羅美路頭槌中柱,另一中堅雲迪尹曾快射破網,可惜越位在先食鋪詐胡。27分鐘古路施夫斯基於禁區被碰跌,球證未有吹罰,阿仙奴立即策動反擊,夏維斯長傳畀布卡約沙卡妙射得手,熱刺由原本有機會獲極刑變為失多粒,一來一回打擊甚大。而交出助攻嘅夏維斯,38分鐘接應迪格蘭賴斯角球頂成3比0。
雖然落後3粒,但熱刺未有放棄,易邊後冇耐基斯甸羅美路再施頭槌高出,其後換入前鋒李察利臣加強攻力,64分鐘阿仙奴門將大衞拉耶犯大錯,交失波畀基斯甸羅美路追番粒。熱刺得勢不饒人,87分鐘迪格蘭賴斯於禁區侵犯賓戴維斯,令熱刺獲得12碼,孫興民操刀一針見血,但為時已晚,阿仙奴保住3比2勝果。